פרק י"ב, שלב 2 – תגובת דוד לנבואת נתן, פסוק יג

מטרה ערכית: לימוד עוצמת מידת קבלת האחריות וההכרה בחטא

מטרה לימודית: הכרת תגובת דוד לדברי הנביא בשמואל ובתהילים

דרך הלימוד: עבודה אישית

עצרנו בפעם הקודמת לאחר שלמדנו את משל כבשת הרש ודברי נתן הנביא לדוד: "**אתה האיש**", והעונש שאמור לבוא לדוד בעקבות מעשיו. הפעם נלמד על תגובת דוד.

1) קרא את תגובת דוד בפסוק יג1:  **"וַיֹּאמֶר דָּוִד אֶל נָתָן: חָטָאתִי לַה' "**

איזו תחושה מעוררת בך תגובה זו?

כדי להבין היטב מה מיוחד בתגובה זו של דוד עיין במקורות הבאים ומצא את המכנה המשותף להם:

בראשית ג', ח-יג

בראשית ד', ט

שמואל א' ט"ו, יד-טו, יט-כא

מה המכנה המשותף לתגובות האנשים השונים בפסוקים שקראת?

במה שונה תגובת דוד מתגובתם?

איזו התנהגות מהתנהגויות החוזר בתשובה דוד מבטא בדבריו?

{הינך יכול להיעזר במשפטים הבאים מתוך מאמרו של פרופ' יהודה אליצור על "דוד בן ישי כמופת לבעלי תשובה":

דוד בן ישי, שהוא אחד האישים המרכזיים במקרא ואולי המרכזי שבכולם, משמש מופת לסגולות הרבה ואחת מהן היא התשובה. בן ישי הוא בעל התשובה הקלאסי שבמקרא. וכבר דרשו חכמים (מועד קטן טז, ע"ב): "נאם הגבר הוקם על" (שמ"ב כג, א) - "שהקים עולה של תשובה". עצם העובדה שדוד הוא בעל תשובה קלאסי במקרא אינה צריכה הרבה ראיות. די להצביע על שתיים-שלוש נקודות. כבר הדגשתי במקום אחר את החשיבות המרכזית של העימות בין הכתוב בשמואל א טו לבין שמואל ב יב. בשמואל א טו שאול אומר: עשיתי את אשר נצטוויתי, הקימתי את דבר ה'. שמואל מוכיח אותו על דבר אגג וביזת הצאן והבקר. שאול מתנצל: "מעמלקי הביאום, אשר חמל העם על מיטב הצאן והבקר למען זבוח לה' אלוהיך" (שם, פס' טו). שמואל אומר לו: "שמע מזבח טוב" (שם, כב). ושאול עונה - "אשר שמעתי בקול ה' ואלך בדרך אשר שלחני ה' ואת עמלק החרמתי, ויקח העם מהשלל" (שם, כ). ולבסוף, כשהוא מודה: "חטאתי" (שם, כד), הריהו מוסיף לשם הצטדקות: "כי יראתי את העם". לעומת זאת, בשמואל ב פרק יב, כאשר נתן הנביא בא ואומר לדוד - "מדוע בזית את דבר ה' לעשות הרע בעיניו את אוריה החתי הכית בחרב ואת אשתו לקחת לך לאשה" (שם, ט), עונה דוד בקיצור נמרץ: "ויאמר דוד אל נתן: חטאתי לה'" (שם, יג). אין ויכוח ואין התנצלויות. כידוע, אחת הסגולות המובהקות של התשובה היא - מודה ועוזב}.

2) דוד מגיב לחטאו ולהאשמת הנביא גם בספר תהילים. עיין בתהילים פרק נ"א. באיזה אופן באה לידי ביטוי תשובתו של דוד ע"פ המזמור? צטט ביטויים נבחרים והסבר בלשונך.

פרק י"ב, שלב 3 – מות הילד והתנהגות דוד (וסגירת הסיפור)

מטרה ערכית: היכרות עם מרכיבים נוספים בתגובת דוד למעשיו

מטרה לימודית: המשך לימוד ההתמודדות של דוד עם מעשיו

דרך הלימוד: קריאה משותפת (אחרי המאמצים של לימוד הקטעים הקודמים יש כבר רצון למצות את הסיפור...) ומשימת סיום.

בפסוקים הבאים נלמד מה קרה בעקבות דברי דוד לנתן הנביא "חטאתי לה' ".

כדאי לשים לב לנקודות הבאות:

* תגובת נתן הראשונה (יג2): **"וַיֹּאמֶר נָתָן אֶל דָּוִד גַּם ה' הֶעֱבִיר חַטָּאתְךָ לֹא תָמוּת"** - תשובה מצילה ממות!
* תגובת נתן השניה (יד): "**אֶפֶס כִּי נִאֵץ נִאַצְתָּ אֶת אֹיְבֵי ה'** (לשון סגי נהור) **בַּדָּבָר הַזֶּה גַּם הַבֵּן הַיִּלּוֹד לְךָ מוֹת יָמוּת" –** עונש חייב להתקיים.

דברי רד"ק: "ואף על פי שאתה חייב מיתה הא-ל קבל התודותיך ותשובותיך ולא תמות אתה, כלומר לא תמות מות רשעים שתרד נפשך בגיהנם כמשפט החוטאין, אבל תענש בעולם הזה בעון הזה, כי עונש הבעילה ושכב עם נשיך ובכלל זה המרד שמרד בו אבשלום, כי לא יוכל שישכב עם נשיו אם לא מרד בו בתחלה, ועונש ההריגה לא תסור חרב מביתך עד עולם. ועוד: זה הבן הילוד לך שנולד בעון מות ימות".

* התנהגות דוד בקשר למות הילד טו-כג. אלו עקרונות רוחניים ונפשיים ניתן ללמוד מדרך זו של דוד? (צידוק הדין, קבלת ייסורין, לא להתייאש מהתפילה, אמונה בעולם הבא ועוד)
* כד-כה: הולדת שלמה. יש לשים לב שדוד לא גרש את בת-שבע! ועוד - כאן היא נקראת "אשתו" (בניגוד לכל הפעמים שהייתה נקראת "אשת אוריה"), ואדרבה ניחם אותה שוב ושוב עד הולדת שלמה (ע"פ דברי הימים נראה שמתו לה עוד כמה תינוקות).
* יש לשים לב להופעה נוספת של נתן בפסוק כה – הופעה חיובית ומנחמת.
* פסוקים כו-לא: סגירת הסיפור עם סוף המלחמה והניצחון על רבת בני עמון. לשים לב שדוד משתתף במלחמה – אולי כתיקון למה שקרה בתחילת פרק י"א...

מכאן ממשיכים חיי דוד ומשפחתו – מצד אחד הם יהיו תחת צילו החמור של החטא, ומצד שני ימשכו לתוכם קווי אור של תהליך התשובה. נעמוד על כך בלימוד הסיפורים הבאים...

משימת סיום:

אנחנו רגילים ללמוד הלכות תשובה מהרמב"ם או מרבנו יונה ואפילו מהרב קוק. הנה הזדמנות ללמוד הלכות תשובה מתוך התנ"ך עצמו.

לסיכום הלימוד – נסחו 3 "הלכות תשובה" (בסגנון המתאים לכם – הוראות הלכתיות, סיפור, רעיון מחשבתי וכד') שניתן ללמוד מפרקים י"א-י"ב וגם ממזמור נ"א בתהילים. בססו דבריכם על מה שלמדנו.